《沁园春 忆春草轩》
清代·范贞仪

最忆当年，膝下承欢，春风草堂。有桃花堤畔，锦霞晴灿；

游鱼潭有，翠尾悠扬。一带疏篱，千层怪石，碧映琉璃水一匡。

尤堪忆，是女为君子，学步书房。

可怜无限思量，忍轻送莺花负艳阳。记北海尊开，歌珠如垒；

东山月上，妆镜浮光。往事难忘，前因犹在，倚遍庭柯几断肠。

从今后，与登楼王粲，一样思乡。

作者简介：清江苏如皋人，字芳筠，号一柏。贡生高佩兰妻。女红之暇，潜心经史，时有女中颜、闵之目。有《愁丛集》。